It-tobba jgħidu li l-miżuri li tħabbru mhumiex biżżejjed: se jipproċedu b'azzjoni industrijali
Imtella' Lulju 31, 2020 - Aġġornata 31 Ta' Lulju, 2020 10:35am L-Assoċjazzjoni Medika Maltija, il-MAM laqgħet il-fatt li l-Gvern irrikonoxxa li hemm problema bl-avvenimenti tal-massa iżda qalet li l-miżuri li tħabbru mhumiex biżżejjed. Filwaqt li rringrazzjat lid-Deputat Prim Ministru u Ministru għas-Saħħa Chris Fearne u lis-Supretendent tas-Saħħa Pubblika, il-Professur Charmaine Gauci għall-isforzi tagħhom, il-MAM qalet li l-organizzaturi tal-parties għaddiet tagħhom mal-politiċi għaliex il-pubbliku Malti mhux se jkun protett. Fi stqarrija l-assoċjazzjoni tat-tobba qalet li speċjalisti fis-saħħa pubblika ma kinux ikkonsultati u ġew ippreżentati b'miżuri li kienu diġà deċiżi mingħajr il-pariri tagħhom. Il-MAM filwaqt li rringranzjat lill-Arċisqof għall-pożizzjoni li ħa favur is-saħħa pubblika, esprimiet ukoll diżappunt għall-fatt li l-Gvern ma ħassarx l-avvenimenti tal-massa li għalihom mistennija jattendu eluf ta' nies. Saħqet li l-fatt li mhux se jiġu ppubblikati regolamenti ġodda u ma tħabbrux lanqas multi, u l-organizzaturi qed jiġu mħeġġa jirregolaw ruħhom minn jeddhom, mhux se taħdem fil-prattika u dak li ġara fil-party fil-lukanda Radisson, se jirrepeti ruħu. It-tobba nnotaw li l-ammont ta' każijiet attivi bħalissa huwa l-istess għal li kienu f'April u staqsew għalxiex il-pajjiż għandu jaġixxi b'mod oppost għal dak iż-żmien. Staqsew ukoll għaliex ma ġietx iddikjarata emerġenza medika. Il-MAM qalet li s-sitwazzjoni mhix normali għax ninsabu f'nofs pandemija globali u l-poplu Malti jixraqlu jkun protett. Il-kunsill tal-MAM qed jiltaqa' dalgħodu sabiex jiffinalizza d-direttivi biex jipproċedi b'azzjoni industrijali. L-Assoċjazzjoni Medika twissi b'azzjoni industrijali minħabba l-attivitajiet tal-massa